Je Richars de La Baume, sires de Ceys, fais savoir à touz... que j’ay vendu, quitté et baillié, de mon bon gré et en ma bone memoire, à noble baron Jehan, conte de Bourgoigne et signour de Salins, les cinc parties de la moitié de tout le puy de Monmaour, laquel moitié est toute devise en sept parties, et quelque autre droit que je avoie ou devoie avoir oudit puy de Monmaour, pour CC livres d’estevenens, lesquex je ay heu et receu doudit conte plenierement en deniers nombré. Et est à savoir que je ay promis loialment et à bone foy, par stipulacion sollempnel, adit conte que je contre ladite vendue ne vanray, par moy ne par autruy, ne consentiray, à mon pooir, que autres y viegne, et que je lesdites cinc parties garantiray adit conte et à ses hoirs à droit contre toutes genz. Après, je ay promis, par ma foy, adit conte faire et avoir maison avenant, pour moy et pour les miens à touzjours, ou chestel de Monmaour; et ay gurpi tout droit escrist et non escript, et toute costume et toute exception qui moy ou es miens porroient aidier ne valoir à venir contre ladite vendue et contre lesdites covenances. En tesmoingnaige de ceste chose, à ma priere et à ma requeste, li chapitres de Saint-Anathoile de Salins a mis son seal pendant en ces presentes lettres, ensamble le mien seal. Ce fut fait en l’an de l’incarnacion Nostre Signour qui corroit per mil CC sexante et doux, l’endemain de Noel.